
I. Bevezetés
1. Külső védelmi terv fogalma:

A BM OKF területi szerve által a polgármesterrel együttműködve a 219/2011. (X. 20.) Korm. rendelet 9. számú mellékletében meghatározott tartalmi követelményeknek megfelelő olyan terv, amely a veszélyes létesítményekben veszélyes anyagok előállításával, felhasználásával, szállításával vagy tárolásával kapcsolatos tevékenységük révén bekövetkezhető vagy bekövetezett rendkívüli esemény folytán a veszélyeztetett lakosság mentése, az anyagi javakban, környezetben bekövetkező károk enyhítése érdekében a végrehajtandó rendszabályok bevezetésére, a végrehajtó szervezetre, a vezetésre, adatszolgáltatásra kitérő, tartalmában és realizálhatóságában megítélhető más védelmi terv részét képező önálló kialakítású okmány. 

2. Külső védelmi Terv célja:

Azon intézkedések, módszerek, erők és eszközök meghatározása, melyek DUNAVECSE város lakosságának és környezetének a Végh-Vár Kft. (6087 Dunavecse, Fő út 124.) mint üzemeltető irányítása alatt álló létesítményekben végzett veszélyes tevékenységek (tárolás) ellenőrizhetetlenné válása esetén az emberi egészséget, a környezetet, az élet- és vagyonbiztonságot tömeges méretekben veszélyeztető illetve károsító hatások elleni védelméhez szükségesek. 

3. Fogalom meghatározások:

HTP: 
Hivatásos Tűzoltóparancsnokság 

HVB: 
Helyi Védelmi Bizottság 

KEOMCS: 
Megyei Védelmi Bizottság, MVB Katasztrófaelhárító Operatív Munkacsoport 

MVB: 
Megyei Védelmi Bizottság 

ÖTP: 
Önkormányzati Tűzoltóparancsnokság 

PH: 
Polgármesteri Hivatal 

KVMB: 
Katasztrófavédelmi megbízott 

KVK: 
Katasztrófavédelmi Kirendeltség 

VK: 
Megyei Katasztrófavédelmi Igazgatóság Veszélyhelyzeti Központ 

4. A Külső Védelemi Terv hatálya alá eső terület és az érintettek köre:

A Külső Védelmi Tervben meghatározottak vonatkoznak Dunavecse település lakosságára, az ideiglenesen ott tartózkodókra, illetve a védekezésben résztvevőkre. 

A veszélyeztető üzem területén bekövetkező katasztrófa, csúcsesemény által érintett veszélyességi övezet a Végh-Vár Kft. és Dunavecse település környezetét érintik. A csúcsesemények által érintett területet az alábbi térkép szemlélteti:

A veszélyességi övezet a telephelyet körülvevő 275 m sugarú kör.

Az érintett utcák a Fő úttól kiindulva: Külső körút – Lukácsy Imre utca, Deák Ferenc utca közötti terület – Elkerülő út, M8 autópálya – Temető dűlő által határolt városrész. A zöld négyzetek 50x50 m-es méretben kerültek a térképre felvitelre.

5. A Külső Védelemi Tervben foglaltak elrendelésére jogosultak:

A 234/2011. (XI. 10.) sz. Korm. rendelet 9-11. § pontjai meghatározzák területi szinten a Megyei Védelmi Bizottság elnöke, helyi szinten a Helyi Védelmi Bizottság elnöke, települési szinten a polgármester katasztrófák elleni védekezéssel összefüggő feladatait. 

A veszélyes anyagokkal kapcsolatos súlyos balesetek elleni védekezésről szóló 219/2011. (X. 20.) Korm. rendelet 24. § (2) bekezdésében foglaltak alapján, a polgármester a veszélyes anyagokkal kapcsolatos súlyos baleset vagy a veszélyes anyagokkal kapcsolatos üzemzavar bekövetkezése esetén a külső védelmi tervben foglalt intézkedéseket azonnal foganatosítja. 

A mentést a településen a polgármester irányítja, ennek keretében: 

a) 
meghatározza a mentés települési feladatait, és ellenőrzi azok végrehajtását, 

b)
szükség esetén intézkedik a munkahelyi polgári védelmi szervezetek igénybevételére 

c) 
a települési polgári védelmi szervezet mentési lehetőségeit meghaladó esetekben kezdeményezi más települések polgári védelmi szervezeteinek, illetve a területi polgári védelmi szervezeteknek az alkalmazását 

d) 
intézkedéseiről folyamatosan tájékoztatja a HVB elnökét 

e) 
végrehajtja a HVB elnöke által meghatározott mentési feladatokat. 

Az üzemtől a Bács-Kiskun Megyei Katasztrófavédelmi Igazgatóság Műveletirányításához érkezett jelzés, illetve a helyszínre vonulást követően a tűzoltás vagy kárelhárítás vezetőjének értékelése alapján a település polgármestere, távollétében polgármester helyettesítésével megbízott személy, illetve a HVB elnöke jogosult a külső védelmi tervben foglalt feladatok teljes vagy részleges végrehajtásának elrendelésére. 

A mentést a településen Vörös Sándor polgármester (tel: 70/338-04-18) irányítja, ennek keretében:

· meghatározza a mentés települési feladatait, és ellenőrzi azok végrehajtását,

· szükség esetén intézkedik a munkahelyi polgári védelmi szervezetek igénybevételére,
· a települési polgári védelmi szervezet mentési lehetőségeit meghaladó esetekben kezdeményezi más települések polgári védelmi szervezeteinek, illetve a területi polgári védelmi szervezeteknek az alkalmazását,
· intézkedéseiről folyamatosan tájékoztatja a HVB elnökét,
· végrehajtja a HVB elnöke által meghatározott mentési feladatokat.
II. Veszélyeztetés, riasztási és védekezési feladatok

1. A súlyos baleset elleni védekezés és káros hatások csökkentésére irányuló tevékenység leírása

1.1 A veszélyes üzem környezete

Településszerkezet: a település szerkezete város jellegű. Dunavecse Város összlakossága 4033 fő melynek korcsoportonkénti megoszlása az alábbi (fő): 
	Korcsoport
	0-14 év
	15-18 év
	18-59 év felett
	60 év felett
	összesen

	Összesen
	619
	207
	2293
	914
	4033


A társaság székhelyen és annak vonzáskörzetében a lakosság nagy része mezőgazdasággal foglalkozik, ezen belül is zöldség és gyümölcstermesztéssel. A VÉGH-VÁR Kft. hűtőházában zöldség- és gyümölcs nagykereskedelemével foglalkozik. A beszerzések jelentős része a környékbeli termelőktől való felvásárlásból tevődik, míg jelentős mennyiséget vásárol beszállítóktól is. A társaság évek óta meghatározott koncepcióval fejlesztéseit a darált áru előállítására élezte ki.

A Végh-Vár Kft. dunavecsei hűtőház telephelye az 51. számú főút és az M8-as autópálya csomópontjától 200 m-re található, közel a Pentele-hídhoz. A telephelytől É-i irányban található Dunavecse város, Ny-i és D-i irányban mezőgazdasági területtel behatárolt. A hűtőház kerítésétől K-i irányban 50 m-re lakóövezet található. A dunavecsei közintézmények, városi önkormányzat, iskola és óvoda a Hűtőháztól 1900 m, az orvosi- és egészségügyi központ 2100 m távolságban található. A Hűtőház közelében lévő természetes víz a Duna (800 m). Műemlékek és turisztikai nevezetességek a környezetben nem találhatók.

A Végh-Vár Kft. dunavecsei hűtőházának közvetlen környezetében működő gazdálkodó szervezet a TOTYA TRANS 2000 Szállító, Szállítmányozó és Kereskedelmi Kft. (6087 Dunavecse, Fő út 106.), mely árufuvarozással foglalkozik.
1.2 A súlyos baleset következtében kialakuló helyzet leírása:

A Végh-Vár Kft. dunavecsei hűtőházának fő tevékenysége a zöldségek- és gyümölcsök hűtött helyiségekben tárolása, raktározása. A gyümölcsökből gyümölcs darálmányokat készítenek, melyeket közúti tartálygépkocsikkal szállítanak a külföldi felhasználóhoz. A Végh-Vár Kft telepén veszélyes anyagokkal kapcsolatos termékgyártás nem folyik.

A hűtőház hűtésére használt, zárt rendszerben jelenlevő ammónia mennyisége, kevésbé tűzveszélyes, mérgező és a vízi szervezetekre nagyon mérgező veszélyes tulajdonsága miatt, és a Rendelet 1.§ 1. c) pontja alapján a kiemelten kezelendő küszöbalatti létesítmények közé sorolandó a Végh-Vár Kft. dunavecsei hűtőház telephelye. 

A zárt technológiai rendszerben az ammónia gáz és cseppfolyós halmazállapotban van jelen, mennyisége 4 tonna. A Hűtőház hűtéséhez szükséges technológiai berendezések a hűtőház 1. raktára mellett a szabadtéren találhatók. A Hűtőház területén a veszélyes anyag (ammónia) elhelyezkedését az alábbi helyszínrajzon mutatjuk be:

A Hűtőház hűtését kompresszor hűtési technológiával oldják meg. A hideg energiát az ammóniával állítják elő, a veszélyes anyag csak a hűtés rendszerében található, mely egy zárt rendszert alkot a berendezéseivel és csővezetékeivel. A hűtőrendszer primer oldalán a hűtőközeg, a szekunder oldalon glikol található. A glikol csővezetékeken keresztül jut a raktárak léghűtőibe, így az ammónia nem tud eljutni a hűtőház raktárainak légterébe, súlyos káreseménykor sem érintkezhet az ammónia a hűtőraktárakban tárol termékekkel.

A zárt rendszerben működő ammóniás hűtőrendszerben a jelenlevő veszélyes anyag maximális mennyisége 4000 kg. A cseppfolyós ammónia nyomása 1 bar, hőmérséklete -20°C, az ammónia gáz üzemi nyomása a kompresszorok után 11 bar, hőmérséklete 85-90°C.

Az ammóniás hűtőrendszerben található ammónia tartályok, az elpárologtatók biztonsági szeleppel vannak ellátva, a lefúvatás vezetékei a földalatti víztárolóba vannak bevezetve. Ha nyomásnövekedés alakul ki a zárt rendszerben a nyomásálló tartályok a biztonsági szelepek által védve vannak. Ha lefúvatás történik, az ammónia nem tud kijutni a szabadba, mivel a biztonsági szelepek szekunder vezetékei vízbe fújnak, a vízben pedig jól oldódik az ammónia gáz. 

A hűtőházban az ammóniás hűtőrendszerben hűtési folyamat a következő: A hűtőközeg –ammónia– a kompresszorba lép nedves gőz állapotban, az ammónia gőznek nő a nyomása és a hőmérséklete a kompresszorban egészen addig, amíg túlhevítetté válik. A túlhevített gőz a kondenzátorba jut, ahol hűtővízzel érintkezve lehűl és kondenzálódik. A cseppfolyós ammónia gyűjtőtartályba kerül, ahonnan a cseppleválasztón keresztül az ammónia szivattyú az elpárologtatóba juttatja, ahol elpárolog és környezete lehűl, a szekunder oldalon levő glikol hőmérséklete eközben csökken. Kiépített csővezetéken jut el a glikol a hűtőház raktárainak léghűtőibe. Az elpárologtatóból a cseppleválasztó gőzterébe jut az ammónia gőz, ahonnan a kompresszor szívóága dolgozik.

Az ammónia tartályok szintmérőkkel vannak ellátva. A rendszerben nyomásmérők, és hőmérsékletmérők vannak telepítve. A rendszer napi szintű helyszíni ellenőrzését a hűtőgépész végzi. A Hűtőház területén veszélyes anyag kármentőnek tekinthető tálca az elpárologtatók alatt található. Karbantartási munkálatok végzésekor a cseppfolyós ammóniát átfejtik egy helyszínre rendelt ammóniát szállító gépjármű tartályába, mivel erre a célra nem üzemeltetnek külön ammónia tartályt.

A létesítmény kockázatát a folyadékleválasztó tartályok (3 db) sérülése képviseli. Ezen tartályok súlyos sérülése esetén a bennük levő cseppfolyós ammónia pillanatszerűen a szabadba kilép, részlegesen azonnal elpárolog. A szabadba kerülő ammónia mérgezést okozhat. A cseppfogók és folyadékleválasztók térfogata, melyekben nagyobb mennyiségű cseppfolyós ammónia van jelen, 8,1 m3; 4,6 m3 és 1,55 m3. rendszer két helyen sérülhet úgy, hogy komolyabb mennyiségű ammónia kerülhet a szabadba. A három tartály közül csak kettő bír jelentősebb veszélyforrással (a mennyiségi és nyomásviszonyok miatt), ezt a két esetet vesszük figyelembe a következmény-elemzés során: a rendszer sérülése a 8,1 m3 térfogatú kisnyomású és az 1,55 m3 térfogatú nagynyomású cseppfogóknál. 

1.3 A telephelyen az alábbi súlyos baleseti eseménysorok fordulhatnak elő, amelyek az üzem területén kívüli hatást válthatnak ki:

I. A 8,1 m3 névleges térfogatú, üzemszerűen 30% töltöttséggel üzemelő kisnyomású folyadékleválasztó tartály a rendszer azon pontja, ahonnan egy tartály pillanatszerű felhasadása miatt a legnagyobb mennyiségű cseppfolyós ammónia kerül ki a szabadba. Az ammónia a rendszer ezen pontján hidegen van a tartályban, ez jelentősen befolyásolja a következmény hatósugarát. A pillanatszerűen kikerülő tartalom légköri terjedése után a rendszerből a sérülés helye felé áramló ammónia szabadba kerülésével is számolnunk kell. A rendszer (vezetékek, hőcserélők) térfogata a tartályokon kívül 25 m3. Az első lépésben a sérült tartály felhasadása miatt teljes tartalma pillanatszerűen kikerül, a cseppfolyós ammónia gyorsan elpárolog (flash). Ebben az első lépésben kb. 150 kg ammónia kerül gázállapotban a levegőbe. A második lépésben a tartály sérülése miatt nyitottá vált rendszer leürülését modellezzük. A teljes rendszertérfogat (a folyadékleválasztó tartályok, elpárologtatók, kondenzátorok és csövek), ahonnan a gáz kiáramolhat, kb. 31 m3, amelyben még 3850 kg ammónia található, vagyis a rendszer átlagosan 18,5%-ig van töltve cseppfolyós ammóniával. Innen a készülék sérülését követően ammónia gáz áramlik a folyadékleválasztó tartály felé a DN150-es gázvezetéken.

II. Az 1,55 m3 névleges térfogatú, üzemszerűen 50% töltöttséggel üzemelő nagynyomású folyadékleválasztó bár kisebb térfogatú, de magasabb nyomáson és hőmérsékleten tartalmazza az ammóniát. A pillanatszerűen kikerülő tartalom légköri terjedése után a rendszerből a sérülés helye felé áramló ammónia szabadba kerülésével is számolnunk kell. A rendszer (vezetékek, hőcserélők) térfogata a tartályokon kívül 25 m3. Az első lépésben a sérült tartály felhasadása miatt teljes tartalma pillanatszerűen kikerül, cseppfolyós ammónia gyorsan elpárolog (flash). Ebben az első lépésben 260 kg ammónia kerül gázállapotban a levegőbe. A második lépésben a tartály sérülése miatt nyitottá vált rendszer leürülését modellezzük. A teljes rendszertérfogat (a másik folyadékleválasztó tartályok, elpárologtatók, kondenzátorok és csövek), ahonnan a gáz visszaáramolhat, kb. 37,5 m3, amelyben még 3740 kg ammónia található, vagyis a rendszer átlagosan 15%-ig van töltve cseppfolyós ammóniával. Innen a készülék sérülését követően ammónia gáz áramlik a folyadékleválasztó tartály felé a DN65-ös gázvezetéken.

1.4 Veszélyességi övezetek nagysága:

Veszélyességi övezet megállapítása: a veszélyeztető üzem területén bekövetkező katasztrófa, csúcsesemény által érintett veszélyességi övezet a Végh-Vár Kft. és Dunavecse település környezetét érintik. Településen kívüli hatással számolni nem kell. A csúcsesemények által érintett területet az alábbi térkép szemlélteti (a fent nevesített csúcsesemények között pár méter eltérés figyelhető meg a veszélyességi övezetek nagysága tekintetében, így azok egyesítésre kerültek):

[image: image3.jpg]



A veszélyességi övezet a telephelyet körülvevő 275 m sugarú kör.

Az érintett utcák a Fő úttól kiindulva: Külső körút – Lukácsy Imre utca, Deák Ferenc utca közötti terület – Elkerülő út, M8 autópálya – Temető dűlő által határolt városrész. A zöld négyzetek 50x50 m-es méretben kerültek a térképre felvitelre.

1.5 Előfordulható lehetséges következmények:

A súlyos következményekkel járó események bekövetkezési gyakoriságának és a számszerűen meghatározott következményének integrálásával meghatározásra került az érintett területen az egyéni kockázat (az egyéni kockázat egy személy - adott esemény miatt bekövetkező – halálos kimenetelű balesetének átlagos valószínűsége.). Az esetek környezetre hárított kockázata olyan alacsony, hogy a Rendeletben meghatározott legkisebb, 1*10-6/év egyéni kockázat sem jeleníthető meg. A kibocsátóforrás közelében a legnagyobb egyéni kockázat értéke 4*10-8/év, vagyis két nagyságrenddel alacsonyabb az engedélyezhetőnél. 

Nagyobb mennyiségű ammónia kiszabadulása esetén gázfelhő robbanással, vagy mérgező felhő kialakulásával és annak terjedésével kell számolni. A rendszer sérülésének súlyossága szempontjából megkülönböztethetünk kis anyagkiszabadulással járó sérüléseket és nagy anyagkiszabadulással járó sérüléseket. A sérülés helyének szempontjából megkülönböztethetünk zárt térben bekövetkező sérüléseket és anyagkiszabadulást, és szabadtéren bekövetkező sérülést és anyagkiszabadulást. A továbbiakban csak azokkal az esetekkel foglalkozunk, amikor nagyobb mennyiségű ammónia kiszabadulásának következményeképpen kialakul egy összefüggő gázfelhő (mérgező felhő). Ez bekövetkezhet többféleképpen is:

1. Zárt térben kis sérülés hatására a cseppfolyós ammónia szivárogni kezd, és gyakorlatilag azonnal gáz halmazállapotúvá válik. Zárt térben ki tud alakulni robbanóképes gáz-levegő elegy, és késleltetett gyújtóforrás jelenlétében a gázfelhő felrobban. A robbanás károkat okozhat a hűtőrendszer egyéb berendezéseiben is nagyobb mennyiségű ammónia kiszabadulását okozva. Amennyiben gyújtóforrás nincs jelen, egy nyílászáró kinyitása következtében a nagy koncentrációjú mérgező felhő hirtelen a szabadba kerül, a levegővel keveredve felhígul, azonban kedvezőtlen esetben nagy kiterjedésű mérgező felhőként terjedni kezd.

2. Zárt térben súlyos sérülés, katasztrofális törés következtében hirtelen nagy mennyiségű cseppfolyós ammónia szabadul ki. Ebben az esetben is nagy koncentrációban lesz jelen a zárt térben az ammónia gáz (a telítődés és a párolgás miatt bekövetkező nagy hőelvonás miatt még cseppfolyós állapotban is marad), ki tud alakulni a robbanóképes gáz-levegő elegy, és késleltetett gyújtóforrás jelenlétében a gázfelhő felrobban. Amennyiben gyújtóforrás nincs jelen, nyílászáró kinyitása következtében a nagy koncentrációjú mérgező felhő hirtelen a szabadba kerül, a levegővel keveredve felhígul, azonban kedvezőtlen esetben nagy kiterjedésű mérgező felhőként terjedni kezd.

3. A szabadban kis sérülés hatására a cseppfolyós ammónia szivárogni kezd, azonnal gáz halmazállapotúvá válik, és a levegővel elkeveredik. Robbanóképes gáz-levegő elegy, valamint mérgező felhő kialakulásának az esélye kicsi, az nagymértékben függ a meteorológiai állapotváltozóktól. Kedvezőtlen esetben is csak kis tömegű robbanóképes gáz-levegő elegy, vagy mérgező felhő tud kialakulni.

4. A szabadban súlyos, katasztrofális sérülés következtében hirtelen nagy mennyiségű cseppfolyós ammónia szabadul ki, és nagyméretű gyorsan párolgó tócsa keletkezik. A gyors párolgás következtében nagy koncentrációjú ammónia gázfelhő alakul ki. Nagy valószínűséggel ki tud alakulni a robbanóképes gáz-levegő elegy vagy a nagy kiterjedésű mérgező felhő. A meteorológiai viszonyoktól függően ez a gázfelhő (mérgező felhő) terjedni kezd.

A súlyos káresemény elhárítás tervben meghatározott és elemzett csúcsesemények közül a legkedvezőtlenebb – kockázat illetve súlyosság szerint – az ammónia kiszabadulásához kapcsolódó eseményeket kell kiemelni, melyek során mérgező ammónia gázok, gőzök kerülhetnek a környezetbe. Az esetleges robbanások következtében károsodhatnak az elektromos légvezetékek és azok tartóoszlopai, valamint az utak burkolata. 

Továbbá halálesetekkel, baleseti és égési személyi sérülésekkel, építménykárokkal számolhatunk. A Végh-Vár Kft. telephelyén elsősorban ammónia mérgezéssel kell számolnunk, továbbá robbanás esetén az épületek megrongálódása a tűz következtében lehetséges, ezek a hatások azonban az üzemen kívül következményeket nem okozhatnak. A tűz következtében kitörő ablakok okozhatnak sérülést. A kikerülő mérgező gáz (ammónia) elsősorban mérgezést okoz, a tűz miatt pedig égési sérülésekre lehet számítani, valamint a mérgező és veszélyes anyagok szennyezhetik a talaj felső rétegét és az ivóvízbázist.

2. A veszélyes anyag kijutásának következményei:

Az ammónia mérgező és tűzveszélyes is egyben. Ammónia (NH3) általános fizikai és kémiai paraméterei:

Molekulasúly [g/mol] 17

Normál sűrűség 25 C-on [kg/m3] 0,769

Forráspont 0 bar nyomáson [C] -3,0

Olvadáspont 0 bar nyomáson [C] -78,0

Oldékonyság 20 C-on [g/l] 510-531

Öngyulladási hőfok 651

Alsó-felső robbanási határérték 16,0-25,0

Gőznyomás 20 C-on [hPa] 8611

R-mondatok R10, R23, R34, R50

Az ammónia közönséges körülmények között színtelen, szúrós szagú, a levegőnél kisebb sűrűségű gáz. Forráspontja alacsonyabb, mint a vízé, de ez az érték a hasonló moláris tömegű metánhoz, illetve a nála nagyobb moláris tömegű kén-hidrogénhez (H2S) vagy hidrogén-kloridhoz képest is jóval nagyobb. Ennek a molekulák között létrejövő hidrogénkötés az oka. Az ammóniagáz összenyomással könnyen cseppfolyósítható, amit ugyancsak a hidrogénkötések kialakulásával hozhatunk összefüggésbe. A cseppfolyósított ammónia párolgásakor nagy mennyiségű hőt képes környezetéből elvonni. Ezt a tulajdonságát használják ki, amikor az úgynevezett kompressziós hűtőszekrények hűtőfolyadékaként használják. Az ammónia vízben kitűnően oldódik.

A Végh-Vár Kft. telephelyén a raktárak és az üzemi épületek úgy kerültek kialakításra, hogy a környezetre veszélyes anyagok környezetbe jutását megakadályozzák. 

Súlyos baleseti események esetén (pl. csőtörés, tartálytörés) azonban elképzelhető olyan mennyiségű környezetre veszélyes anyag kikerülése, amely az a környezetben hosszantartó károsodást okozhat. Ezen kikerülések olyan vezetékszakaszon következhetnek be, amelyek alatt közvetlenül talaj található, illetve olyan tartálytörés okozhat súlyos környezeti kárt, amely tartályból kikerülő anyag nem fér bele a tartály alatti kármentőbe. 

A Végh-Vár Kft. telephelyén előforduló rendkívüli események potenciális veszélyt jelentenek a környező vizekre. Amennyiben lehetséges a szennyezett vizeket összegyűjtik és semlegesítik. Összegyűjthetetlenség esetén a semlegesítésről és a megfelelő hígításról az üzem gondoskodik. Üzemzavar esetén végső megoldásként a szennyező technológiát le tudja az üzem állítani.

A településen lévő közintézmények, létfenntartási javakat előállító létesítmények, kulturális javak, a település működőképességét biztosító közművek veszélyeztetettsége: 

Közintézmények: ld.: 8. számú függelék 

Műemlék, kulturális javak: 

· 4 db templom

· könyvtár 

Közművek: 

· Vezetékes víz- és csatornahálózat (BÁCSVÍZ Zrt. hibabejelentő: +36 80/200-423)

· Vezetékes gáz hálózat (GDF SUEZ - Égáz-Dégáz Földgázelosztó Zrt. hibabejelentő: +36 80/440-141)

· Elektromos hálózat (rongálódhat) (EDF DÉMÁSZ Zrt. hibabejelentő: +36 40/822-282 6-os menüpont)

· Vezetékes telefonhálózat (Magyar Telekom Nyrt. hibabejelentő: 1412)

· Csapadékvíz elvezető rendszer (BÁCSVÍZ Zrt. hibabejelentő: +36 80/200-423)
· Hőellátás a Végh-Vár Kft. Hűtőház telephelyén 1 db gázkazán biztosítja az épület fűtését.

· Tüzivíz, tűzcsapok elhelyezése: Földalatti tüzivíz tároló van kialakítva a telephelyen, melynek térfogata 60m3. A Végh-Vár Kft. Hűtőház telephelyén 5 db tűzcsap található, melyek a városi vízhálózatra vannak kötve.

Ha a város polgármesteri hivatala is a veszélyeztetett zónába esik, az nem használható vezetési pontként, helyette mást kell kijelölni. A vezetési pont helyét a kialakult esemény és az adott időjárás függvényében lehet kijelölni. A település lehetőségeit figyelembe véve, ideiglenes (mobil) vezetési pont kijelölésére kerülhet sor. 

A Végh-Vár Kft. Hűtőház telephelyén levő épület irodahelyiségeiben van kijelölve a vezetési pont. Ha az aktuális szélirány a vezetési pont megközelítését nem teszi lehetővé, akkor a helyzetnek megfelelően kell meghatározni az új vezetési pontot.

3. A káros hatások elleni védekezéssel kapcsolatos feladatok:

a.) Védekezésben résztvevő erők, eszközök riasztása, pontos tájékoztatása a kijutott anyagfajtáról 

A riasztási, tájékoztatási feladatok végrehajtása alapvetően a súlyos káresemény elhárítási tervben meghatározott, valamely valószínűséggel bekövetkezhető baleseti eseménysoroktól és ebből adódóan a mentésben, kárelhárításban résztvevő (bevonható) szervezetektől függenek. 

A veszélyes anyagokkal kapcsolatos mentési tevékenységet a helyszínen tartózkodó legmagasabb beosztású vezető irányítja (telepvezető, távollétében a raktárvezető). Tűzesetek bekövetkezése esetén a Tűzvédelmi Szabályzatban, illetve a telephelyre vonatkozó Tűzriadó tervben foglaltak szerint kell eljárni. Tűz esetén a helyszínen tartózkodó vezető a mentést a Tűzoltóság helyszínre érkezéséig irányítja. Ezután a mentés vezetését átveszi a helyszínre érkező tűzoltásvezető. 

A társaság műszakban levő alkalmazottai a helyszíni vezetők utasításainak megfelelően a védekezésben részt vesznek. A védekezésnél minden eszköz igénybe vehető, amennyiben a beavatkozás elmulasztása esetén várható kár csökkenthető. Sérült, balesetet szenvedett személyek mentése esetén a kárérték nem mérlegelhető. A védekezésbe a tűzvédelmi szakvizsgával rendelkező dolgozók vonhatók be a hűtőgéppel kapcsolatos beavatkozásra, ha a sérült berendezés kiszakaszolására van lehetőség. A veszélyeztetett terület áramtalanítására, a tűzcsapokról tömlő szerelésére, a szabadba került ammónia vízzel való hígításának feladatára, anyagmentésre 10 fő mozgósítható.

A bekövetkezett esemény jellegét figyelembe véve számolni kell a(z) 

1. a telephelyen dolgozók riasztásával (üzemi dolgozók, külsős szállítók, stb.) 

2. katasztrófavédelmi szervezetek riasztásával 

3. együttműködő szervek, szervezetek riasztásával, tájékoztatásával 

4. a védelmi igazgatás helyi és területi szerveinek riasztásával, tájékoztatásával 

5. polgári védelmi szervezetek riasztásával 

1) Telephelyen dolgozók riasztása:

A Végh-Vár Kft. dunavecsei hűtőházában a munkavállalók létszáma szezonálisan változik, június és szeptemberi hónapok közötti időszakban kb. 50 fő, akik 2 műszakban dolgoznak. Szezonon kívüli időszakban a munkavállalók létszáma 20 – 23 fő.

A vezetők riasztása, tájékoztatása élőszóban, vagy vezetékes és mobiltelefonon történik. Az ammónia erős, jellegzetes szagú, ha a zárt térből kijut, akkor könnyen érzékelhető. Mivel az ammónia szagküszöb értéke lényegesen alacsonyabb, mint az egészségügyi határérték, ha ammóniaszag érződik a telephelyen, riasztani kell a munkavállalókat. A helyszíni hibaelhárítási munkákat szakképzett hűtőgépész végzi. Híradás, a szóbeli információ átadása vezetékes vagy mobil telefonok használatával történik. A telephely méretei miatt az élőszóban való tájékoztatás is megfelelő. 

Vészhelyzet esetén a kimenekítéshez kapcsolódó létesítmény a Hűtőház épülete, mely 2 kapu felől is megközelíthető. Vészhelyzet esetén a hűtőgépész jelzi a vezetőknek személyesen vagy telefonon, ha az ammónia a szabadba kerül. Informatikai rendszerek az irodai internet-kapcsolaton és számítógépeken kívül nem állnak rendelkezésre.

2) Katasztrófavédelmi szervezet riasztása: 

Tűzoltóság: káreseményt észlelő által vezetékes, vagy mobil telefon segítségével az 3.sz. függelékben található telefonszámokon. 

Megyei Katasztrófavédelmi Igazgatóság, Katasztrófavédelmi Kirendeltség a 3. sz. függelékben található telefonszámokon.

Szervezeten belül a további riasztásokat a Műveleti terv, valamint az üzem tűzoltási terve szerint, illetőleg a belső értesítési tervek alapján kell végrehajtani.

3) Együttműködő szervek, szervezetek riasztása, tájékoztatása: 

- helyi szervek, szervezetek a polgármester által (3.sz. függelék) 
- megyei szintű szervek, szervezetek (ügyeletek) esetében a mentésvezető, illetve a kiérkező tűzoltó egység parancsnokának megállapítása alapján a Megyei Igazgatóság ügyeletén keresztül a 3.sz. függelékben található ügyeleti számokon. 

4) Védelmi Igazgatás- Helyi Védelmi Bizottság, Megyei Védelmi Bizottság riasztása, tájékoztatása: 

A veszélyeztető tényezőket figyelembe véve számolni kell a HVB, és MVB riasztásával, folyamatos tájékoztatásával.

5) Polgári védelmi szervezetek riasztása: 

Polgármester döntése alapján a település polgári védelmi szervezetének riasztási-berendelési és készenlétbe helyezési terve alapján.

· A tájékoztatás rendje az alábbi: 
· Ügyvezető Igazgató

· Munkahelyi pv szervezet parancsnoka

· Megyei Katasztrófavédelmi Igazgatóság Főügyelet, (Művelet Irányító Ügyelet)

· Mentésvezető 

· Polgármester 

· Helyi Védelmi Bizottság 

· Megyei Védelmi Bizottság 

· MKI Igazgató 

· BM OKF Főigazgató 

· BM OKF Főügyelet 

· MVB titkárság 

· Együttműködő szervek, szervezetek

b.) Lakosság riasztása, tájékoztatása, elzárkóztatása, esetleg kimenekítése 
A lakosság riasztását és tájékoztatását a 234/2011. (XI. 10.) sz. Kormányrendelet részletesen szabályozza. A 35. § előírja, hogy katasztrófaveszély esetében a felkészülés során, valamint veszélyhelyzet esetében, az emberi élet és a létfenntartáshoz szükséges anyagi javak mentése érdekében a rendelkezésre álló riasztó-, illetve tájékoztatórendszertől függően jelezni kell az esemény valószínű bekövetkezését vagy annak elmúlását (a továbbiakban együtt: katasztrófariasztás), illetve haladéktalanul közölni kell a lakossággal a követendő magatartási szabályokat. 

A kapott előzetes információk alapján dönt a polgármester, melynek alapján a lakosság védelme érdekében elrendelhető védekezési formák lehetnek:

- helyi védekezés: elzárkóztatás 
- távolsági védekezés: kimenekítés, kitelepítés elrendelése. 

A védekezési módszerek és ezzel együtt a betartandó védelmi rendszabályok, utasítások a lakosság felé történő elrendelése a rendelkezésre álló eszközök alapján történik, amelyet a Korm. rendelet részletesen tartalmaz. 

Elzárkózás, kimenekítés akkor rendelhető el, ha katasztrófa esetén a környezetbe jelentősen mérgezőhatású anyag került és rövid idő áll rendelkezésre szervezett kitelepítés végrehajtására. 

Kitelepítés elrendelésekor a polgármester, illetve a HVB az alábbi gyülekezési helyeket jelölheti ki (kitelepítési terv szerint). 

Elsősorban az elzárkóztatási védekezési formát kell alkalmazni. Kimenekítést (vagy kitelepítést) kivételes esetben, hosszabb ideig prognosztizálható veszélyhelyzet esetén kell alkalmazni (kívülről történő mentést végzők bevonásával).

c.) Védekezés irányítóinak riasztása 
A bekövetkezett esemény jellege határozza meg a védekezést, és a védekezés irányításának a szintjét. A védekezés szintjétől függ a riasztandó személyek, szervezetek köre. 

A külső védelmi tervezés szempontjából azon kedvezőtlen esemény lényeges, amely a gazdálkodó szervezet (telephely) határait túllépi, kezelése nem lehetséges helyi (üzemi) szinten, és a helyi erőkön kívül szükség van a megyei (országos) rendvédelmi szervek és egyéb védelmi szervezetek bevonására is. 

E fokozatba tartozik: 

· mérgező anyagok olyan mértékű szabadba kerülése, amely a társaság érdekeltségén kívül más szervezeteket és a polgári lakosságot is veszélyeztetik, 

· a veszélyes anyagok közúti vagy vasúti szállításánál előforduló olyan események, amelyek elhárításához külső erők igénybevétele szükséges. 

Ez esetben az üzem vezetője köteles haladéktalanul tájékoztatni az érintett település polgármesterét, (jegyzőjét). Dunavecse Város polgármestere a megelőzés, védekezés érdekében azonnal tájékoztatja a HVB Elnökét, és riasztja a katasztrófavédelmi megbízottat.

Megyei Katasztrófavédelmi Igazgatóság Veszélyhelyzeti Központ (VK): 

Veszélyhelyzetet el nem érő esetben a megyei igazgató, vagy helyettese utasítására aktivizálható a VK, amely tehermentesítve a megyei ügyeletet a megyei igazgatóság operatív irányító feladatait látja el. A VK-ba beosztott munkacsoportok állományát a megyei ügyelet riasztja az igazgatóság értesítési terve alapján. 

Veszélyhelyzet esetén a HVB és MVB (KEOMCS) riasztását végre kell hajtani: 

· a HVB elnökének riasztását a területileg illetékes Rendőrkapitányság végzi, tagjainak riasztásáról a HVB elnöke gondoskodik. 

· az MVB riasztását az MRFK ügyelete végzi (csak az MVB KEOMCS riasztását a megyei igazgatóság ügyelete végzi az ügyeleten lévő riasztási-értesítési terv alapján). 

· a HVB elnökének tájékoztatását a település polgármestere végzi 

· az MVB Elnökének szükség szerinti tájékoztatását a HVB Elnöke, vagy a megyei Katasztrófavédelmi Igazgatóság ügyelete végzi. 

d.) Irányító törzs megszervezése 
A lakosság védelme érdekében hozott minden nemű intézkedésért a polgármester a felelős.

Az alábbi feladatokra munkacsoportot hoz létre: (3. számú függelék)

Irányító törzs vezetője: a polgármester, távolléte esetén az általa megbízott személy.

Kapcsolatot tart az üzemmel. A lakosság védelme érdekében meghozza a szükséges intézkedéseket. Gondoskodik a lakosság és a média tájékoztatásáról. A bekövetkezett eseményről, a következményekről és a megtett intézkedésekről tájékoztatja a HVB Elnökén keresztül az MVB Elnökét. 

Logisztikai felelős: a Dunavecse Polgármesteri Hivatal pénzügyi osztályvezető, távolléte esetén az általa megbízott személy.
A lakosság szükség-elhelyezésének, ellátásának biztosítása. A mentéshez, a mentés irányításához szükséges anyagok, eszközök központi készletekből való biztosítása.

Egészségügyi felelős: a járási tisztifőorvos által kijelölt személy.

Gondoskodni az elsősegélynyújtó hely berendezéséről és a sérültek elsősegélyben való részesítéséről, valamint elhelyezéséről. Kapcsolatot tart az OMSZ-al, valamint Bács-Kiskun Megyei Kormányhivatal Népegészségügyi Szakigazgatási Szervével. 

Műszaki mentő, kárfelszámolási felelős: a Dunavecse Polgármesteri Hivatal építési hatósági csoport vezetője, távolléte esetén az általa megbízott személy.
A lakosságtól érkező kárbejelentések fogadása, nyilvántartása, felülvizsgálata. Megszervezi a szükséges műszaki mentéseket. Kapcsolatot tart társszervek kárelhárító csoportjaival.

Kecskeméti KvK részéről: a kirendeltség-vezető, távolléte esetén a helyettese.

Kapcsolattartás a mentésben részt vevő társszervekkel. Közreműködés a lakossági tájékoztató kiadásában. A polgármester részére szakmai segítséget nyújt.

EDF-DÉMÁSZ  Zrt. részéről: területi vezető által kijelölt személy.

A veszélyeztetett területen szükség szerinti feszültség mentesítések elrendelése.

GDF SUEZ Zrt. részéről: területi vezető által kijelölt személy.

A gázszolgáltatással való tevékenységet irányítja. Intézkedik a veszélyeztetett területen kiépített vezetékes gázszolgáltatás szükség szerinti megszüntetésére.

Dunavecsei Mentőállomás részéről: a mentőállomás vezető, távolléte esetén a helyettese.

Intézkedik az egészségügyi felelős által jelzett sérültek ellátásáról és elszállíttatásáról.

Dunaújvárosi HTP részéről: a parancsnok, távolléte esetén a helyettese.

Intézkedik a Műveletirányítási Terv adatlapban meghatározott feladatok végrehajtására, fokozatemelés esetén a Műveletirányítási Tervnek megfelelően további beavatkozó erőket igényel.

Kunszentmiklósi Rendőrkapitányság részéről: a rendőrkapitány, vagy az általa kijelölt személy.
A Kunszentmiklósi Rendőrkapitányság és az utalt erők hajtják végre a terület zárását. Biztosítja a mentő erők felvonulásának közlekedési feltételeit.

Alsó-Duna-völgyi Környezetvédelmi és Természetvédelmi Felügyelőség: az igazgató, vagy az általa kijelölt személy.
Az ammónia lecsapatása során keletkezett szalmiákszesz tartalmú szennyvíz koncentrációjának mérése, a tisztítási (semlegesítési) folyamat felügyelete.

Magyar Közút Nonprofit Zrt. Solti Üzemmérnöksége részéről: az üzemmérnökség vezetője, vagy az általa kijelölt személy.
Vasúti forgalom korlátozása, vasútállomás hangosbemondóján keresztül lakosság tájékoztatása a kialakult helyzetről, teendőkről.
A Végh-Vár Kft. képviselője: az igazgató, vagy az általa kijelölt személy.

A baleset jellegéről, várható következményekről, a megtett intézkedésekről tájékoztatást ad az Irányító Törzs részére. Szükség esetén az üzem részéről a települési irányító törzsbe munkatársat delegál. Intézkedik a lakosság riasztásáról.

Gépíró-ügykezelő: a polgári védelmi szervezet parancsnokságába beosztott személy.

A Végh-Vár Kft. dunavecsei telephelyén található épület iroda helyiségében van kijelölve a vezetési pont. Ha az aktuális szélirány a vezetési pont megközelítését nem teszi lehetővé, akkor a helyzetnek megfelelően kell meghatározni az új vezetési pontot (pl: szabadtér). 

Az irányító törzs megalakulási helye:

Polgármesteri Hivatal, Dunavecse, Fő út 43. Tel: 78/437-116
Technikai eszközök: 

· 2 db számítógép 

· 1 db fax gép 

· 1 db fénymásoló 

· 1 db vezetékes telefonvonal 

· mobiltelefon (2 db)

· az üzem digitális vagy papíralapú térképe (vázlata), különböző léptékekben, amely tartalmazza mind a veszélyes üzemet, mind a veszélyességi övezet által érintett más területeket, tűzoltóvíz vételezési helyeket stb.; 

e.) A védekezésben résztvevők felvonulási útvonala 
A védekezésben, a kárelhárításban résztvevő erők a települést, illetve a veszélyeztetett területet – a kialakult helyzettől függően – az 513. sz. főútról É-i és/vagy D-i irányból tudják megközelíteni.

A vonulási irányt befolyásolja az aktuális szélirány. A részletes, megközelítési útvonalakat és azon található akadályokat Dunavecse város MT-je tartalmazza (1. számú melléklet szerint).

f.) Kárelhárítási feladatok végzése 
A védelmi vezető (polgármester) intézkedése szerint az elhárítási feladatok irányítását a műszaki megbízott végzi. A telephelyen kívüli műszaki mentést a település saját erőivel oldja meg. 

Ipari katasztrófa esetén a településre vezető utakat le kell zárni és a forgalmat el kell terelni. Az útlezárásokat, a forgalomirányítást és a rendfenntartást a védelmi vezető kérésének megfelelően a Kunszentmiklósi rendőrkapitányság járőrei és a polgárőrség végzi. A Bács-Kiskun Megyei Rendőrfőkapitányság állománya a feladat végrehajtásához szükség esetén nyújtsanak segítséget. Az észlelő munkahelyi felettesét vagy közvetlenül a telepvezetőt / raktárvezetőt értesítheti. A vezető a védekezésben érintett dolgozókat szintén a helyszínen, élőszóban utasítja a szükséges tennivalókra. A külső erők értesítésének módja a telefon.

Súlyos baleset esetén az épületekben tartózkodókat élőszóban kell értesíteni a szükséges tennivalókról. A mentés vezetője határozza meg, hogy az uralkodó szélirányt és más körülményeket figyelembe véve az épület elhagyására vagy elzárkózásra utasítja a mentésben részt nem vevő dolgozókat. Tűz esetén az épületeket a kiürítési útvonalon el kell hagyni és a gyülekezési ponton megvárni a további információkat. A gyülekezési pontok közül azt kell választani, amelyik szélirányban található. A vezető a védekezésben érintett dolgozókat szintén a helyszínen, élőszóban utasítja a szükséges tennivalókra. A társaság műszakban levő alkalmazottai a vezető utasításainak megfelelően a védekezésben részt vesznek. A vezető a szakvizsgával rendelkező dolgozókat (legalább két fő) utasítja az egyéni védőeszközök alkalmazásával a berendezés megközelítésére és a kiáramlás elzárására, gépek (kompresszor, szivattyú) leállítására, ha az lehetséges. Gázálarcban ismeretlen koncentrációjú gázfelhőbe lépni tilos, oxigénpalackos védőmaszkot kell használni. A művelet 5 perc alatt végrehajtható. Egy-egy fő bejárja az épületeket és a benntartózkodókat a vezető utasítása szerint vagy az elzárkózásra, vagy a gyülekezési helyre való menekülésre szólítja fel és gondoskodik a tűzoltókapu kinyitásáról. Ny-i É-i és K-i széljárás esetén a főépületben való elzárkózás szükséges, a többi épületből, illetve a szabadtérről a telep északkeleti főbejáratánál található gyülekezési pontra kell távozni. Egyéb időjárási viszonyok között a főépületből a telep déli bejáratánál a gyülekezési pontra kell távozni, a telep északi részén pedig az épületekbe elzárkózni. Az összes dolgozó gyülekezési helyre távozása vagy elzárkózása 10 percet vesz igénybe. Egy fő gondoskodik a közművek elzárásáról (áramtalanítás, gáz főelzáró zárása) és értesíti a Tűzoltóságot. 

Két fő láthatósági eszközöket használva a telep előtti útszakaszon a forgalmat leállítja a körforgalomtól a település felé vezető 550m-es útszakaszon. A dolgozók közül ketten a gázálarcok készenlétben tartásával a hiba bekövetkezési helyéhez szélirányban legközelebbi tűzi-víz forrást megszerelik és arról a felhő locsolással való hígítását, lecsapatását megkezdik. A gépek leállításával megbízott kezelők is szerelnek egy sugarat és a felhő locsolásához csatlakoznak. A locsolást addig folytatják, míg a szemmel látható köd megszűnik, majd az ammónia jellegzetes szaga már nem érezhető, időszükséglete legalább 15 perc. A locsolás befejezése előtt meg kell győződni arról, hogy a gáz utánpótlása a rendszerből megszűnt.

A telep előtti útszakaszon a forgalom leállítása szükséges az aktuális széliránytól és az ammónia felhő terjedési irányától függően. Szintén az aktuális széliránytól függően, ha az D-i, szükség lehet az érintett területen található maximum 5 lakóház lakóinak felszólítása az elzárkózásra.

A Tűzoltóság helyszínre érkezésének idejét a helyszínre vonatkozó TMMT tartalmazza. A megközelítés irányának meghatározásához fontos az aktuális szélirány közlése a riasztás során! A helyszínre érkezve a tűzoltásvezetőt a helyi vezető tájékoztatja a kialakult helyzetről és az elvégzett beavatkozásokról. A Tűzoltóság személyi védőeszközökkel, vízsugár szerelésével az ammóniafelhő hígításában vesz részt. A mentés vezetője határozza meg a védekezés befejezését.

Az őrzésvédelem alapvető feladata: 

A hátrahagyott ingatlanok, ingóságok védelme. 

Alapvető formája: járőrözés. 

A feladatok végrehajtásában a település polgárőrsége vesz részt. 

· Terület zárása: a rendőrség saját erőivel hajtja végre

A veszélyeztetett területre bevezető utak zárása, a városon belül és kívül a forgalomterelések megszervezése és végrehajtása. A terület zárását a helyi rendőrkapitányság és a vezényelt erők hajtják végre.

· Felderítés: BKMKVI KML gépjárműve és az üzem felderítői hajtják végre.

Feladata a veszélyeztetett területen gázkoncentráció mérése. Amennyiben veszélyes koncentrációt állapít meg, javaslatot tesz a megfelelő védelmi feladatok foganatosítására. Mivel a KML egysége a nagy távolság miatt várhatóan az események lezajlását követően fog a helyszínre érni kiemelkedő szerepe lesz az elsőnek kiérkező dunaújvárosi tűzoltó egységeknek a felderítés végrehajtásában!

· Tűzoltás: Dunaújváros Hivatásos Tűzoltó-parancsnokság látja el a Végh-Vár Kft. Tűzoltási és Műszaki Mentési Terve alapján. (2. számú melléklet)

Kapcsolattartó a mindenkori ügyeletes. Tel: 25/410-022, 105, 112
· Sérültek mentése, ellátása: 
A telephelyen belüli sérültek mentését a HTP beavatkozó állománya, a munkahelyi pv. szervezet műszaki egysége, az elsősegélynyújtást az OMSZ kiérkező munkatársai és a munkahelyi pv. szervezet egészségügyi egysége végzi.

Az üzemen kívüli sérültek ellátását a háziorvos végzi, szükség esetén intézkedik a súlyosabb sérültek kórházba szállítására. A mentőszolgálat a kiérkezése után a súlyosabb sérültek állapotát stabilizálja, majd elszállítja őket a kijelölt kórházakba. 

Az esetleges káresemény kapcsán felmerülő sérültszállítást az OMSZ aktuális szabályzatai alapján, a rendelkezésre álló kapacitások felhasználásával hajtja végre. 

Háziorvosi intézmények (értesítés sorrendjében): 

	Értesítés sorrendje
	EÜ intézmény megnevezése
	Címe
	Telefonszáma (vezetékes)

	1.
	Dr. Bardócz Emma (háziorvos, üzemorvos)
	Dunavecse, Honvéd utca 10
	78/437-073

	2.
	Dr. Harmos István (háziorvos, üzemorvos)
	Dunavecse, Vasút utca 1.
	78/437-058

	3.
	Dr. Pándi Ottó (egyéb járóbeteg ellátást végző int.)
	Dunavecse, Vasút utca 8.
	78/437-037

	4.
	Dr. Balázs Gizella (gyermekorvos)
	Dunavecse, Vasút utca 8.
	78/437-031


Rendelési időn kívül a háziorvosi ügyelet (Szakrendelő 6087 Dunavecse, Vasút utca 8. tel: 78/537-004.) végzi a telephelyen kívüli sérültek ellátását, szükség esetén intézkedik a súlyosabb sérültek kórházba szállítására. A háziorvosok (rendelési időben és ügyeleti időben is) helyszínre szállítását az orvosi ügyeleti autó végzi.
g.) Utómunkálatok elvégzése 
· Az esetlegesen sérült elektromos hálózat helyreállítását az EDF DÉMÁSZ Zrt. saját hibaelhárítási terve alapján végzi, illetve intézkedik a szolgáltatás szüneteltetését követő visszaállításról.

· Az esetlegesen sérült gázhálózat helyreállítását a GDF SUEZ Zrt. saját hibaelhárítási terve alapján végzi, illetve intézkedik a szolgáltatás szüneteltetését követő visszaállításról.

· A környezetbe jutó szennyezőanyag tulajdonságaiból következően nem várható az infrastruktúra károsodása.

· A gázfelhő terjedési irányába eső lakások, intézmények átvizsgálása, ellenőrzése további sérültek felkutatása érdekében.
· Halottakkal kapcsolatos kegyeleti intézkedések: temetkezési vállalatokkal való kapcsolatfelvétel; kapcsolatfelvétel a családtagokkal, azonosítás.

h.) A lakosság visszatelepítése 

A lakosság visszatelepítésére csak akkor kerülhet sor, ha a kitelepítést elrendelő (polgármester, kárhely-parancsnok, HVB, MVB) szerv vezetője arra engedélyt ad. 

A visszatelepítés idejét a felderítés eredményétől függően lehet meghatározni, amely a szennyeződés megszűnésétől függ. 

A felderítést a Megyei Katasztrófavédelmi Igazgatóság állományába tartozó KML hajtja végre. 

i.) Környezet rehabilitációja
A gázfelhő által szennyezett légtér mentesítését vízpermet alkalmazásával lehet biztosítani.
4. A védekezésbe bevonható szervezetek, erők, eszközök:

- HTP erői, eszközei MT adatlap szerint az 1. sz. melléklet alapján

- települési pv. szervezet a megalakítási terv alapján
5. A védekezésbe bevonható települési infrastruktúra, berendezések és anyagok:

a) Infrastruktúra: 

Kimenekítésre igénybe vehető útvonalak az irányok megjelölésével: 
- 513 sz. út északi (Szalkszentmárton felé) vagy déli (Apostag felé) irányba.

- Határ utca

- Külső körút

[image: image6.jpg]



b) Lakossági tájékoztatás, riasztás

Dunavecse város lakossági riasztó eszközei (sziréna):

· Táncsics Mihály utca 4. (Végh-Vár Kft-hez ez van a legközelebb)

· Fő út 43.

· Bercsényi utca 5.

Működtetését a Dunavecse Polgármesteri Hivatal riasztó őrse végzi.
A helyi hírközlés elemei: 

	Megnevezés 
	Szolgáltató 

	Kistérségi TV
	7 TV Kunszentmiklós, Damjanich utca 17/c. (Jáki László 30/332-8727)

	Dunavecse Város honlapja (http://www.dunavecse.hu)
	Dunavecse Polgármesteri Hivatal;Dunavecse, Fő út 43. (Vörös Sándor - 70/388-0418)

	Dunamellé (helyi nyomtatott sajtó)
	Dunavecse, Fő út 35. (Aranyai Ágota - muvhaz.konyvtar@gmail.com)


A Dunavecse Polgármesteri Hivatal hangosbemondóján keresztül történik az ott tartózkodók tájékoztatása a kialakult helyzetről és a teendőkről. Igénybe vehetőek a rendőrség, tűzoltóság hangosító eszközökkel rendelkező gépjárművei is. 

A súlyosabban sérült lakosság egészségügyi ellátását a mentőszolgálat az OMSZ aktuális szabályzatai alapján, a rendelkezésre álló kapacitások felhasználásával hajtja végre. A könnyű sérültek ellátása a kijelölt gyülekezési pontokon, a mentőgépjárművekben és a háziorvosi rendelőkben történik. 
Az ideiglenes elhelyezést igénylő lakosság befogadása: 


 - Petőfi Sándor Általános Iskola
(Dunavecse, Zrínyi utca 6. - 78/437-082;  50-60 fő)


 - Vikár Béla Művelődési Ház 
(Dunavecse, Fő út 35. - 78/438-034; 60-70 fő)

c) Ellátás eszközei a Végh-Vár Kft. veszélyességi övezetében, illetve közvetlen az övezet határán
Kereskedelmi egységek: 

	Kereskedelmi egység/üzlet megnevezése
	Üzlet címe
	Üzlet/vezető telefonszáma

	Dunavecse és Vidéke ÁFÉSZ Zrt.

1.sz. ABC-Áruház MAXI COOP
	Fő út 51.
	06/78 437-104

	Dunavecse és Vidéke ÁFÉSZ Zrt.

17.sz. Élelmiszerbolt COOP
	Fő út 123.
	06/78 437-165


Oktatási intézmények:
	Int. megnevezése
	címe
	vezető
	telefonszám
	létszám

	Petőfi S. Ált. Isk. 1
	Zrínyi utca 6.
	Zádoriné Squor Mária
	06/78 437-082
	600

	Petőfi S. Ált. Isk. 2
	Hősök tere 1
	Zádoriné Squor Mária
	 
	300

	Százszorszép Óv. 1.
	Zrínyi utca 6.
	Kerekné Markovits Julianna
	06/78 437-130
	150

	Százszorszép Óv. 2.
	Honvéd utca 22.
	Kerekné Markovits Julianna
	 
	150


Művelődési házak: 

	Int. megnevezése
	címe
	vezető
	telefonszám
	típus
	létszám

	VB Műv. Ház
	Fő út 35.
	Aranyi Ágota
	06/78 438-034
	Művelődési Ház
	150

	VB Könyvtár
	Fő út 28
	Aranyi Ágota
	06/78 438-034
	Könyvtár
	50


Sportlétesítmények:

	Int. megnevezése
	címe
	vezető
	telefonszám
	létszám

	Sportpálya
	Vasút utca
	Dunavecse Város Önk.
	06/78 437-116
	0

	Sportcsarnok
	Zrínyi utca 4.
	Zádoriné Squor Mária
	06/78437-082
	150


Szociális alapellátás: 


Felső-Kiskunsági és Dunamelléki Többcélú Kistérségi Társulás Kistérségi Egyesített Szociális Intézménye (KESZI)
Cím: Kunszentmiklós, Felsőszenttamás dűlő 8.


Dunavecsei telephely: Dunavecse, Kossuth L. 6. 
A településen fekvőbeteg-ellátás nincs biztosítva. 
Bevonható berendezések, felszerelések: Kunság Volán Zrt. 

Erő-, eszköz meghatározás: 2. melléklet alapján.
6. A lakosság és az anyagi javak védelmi érdekében hozott intézkedések:

a) Vezetési és együttműködési feladatok 

Az operatív törzsbe beosztottak: 2. számú függelék
A Végh-Vár Kft. vezetékes, vagy mobil telefon segítségével értesíti a FMKVI és a BKMKVI Főügyeletét, a Kecskeméti Katasztrófavédelmi Kirendeltséget, és a polgármestert.

A FMKVI és a BKMKVI Főügyelete riasztja a HTP-ket és a KML-t, akik megfelelő védőruhák málházását követően megkezdik a vonulásukat.

A Katasztrófavédelmi Kirendeltség vezetője a kialakult veszélyhelyzetről jelentést tesz a Megyei Katasztrófavédelmi Igazgatóság igazgatójának. 

Kunszentmiklós Rendőrkapitányság egységei a polgármester általi riasztást követően megkezdik vonulásukat az érintett terület lezárása, a forgalomelterelés biztosítása és a lakosság tájékoztatása érdekében.

Útlezárási pontok: 

1. 513. számú út (Fő út) - Külső körút kereszteződése;

2. Deák Ferenc utca - Határ utca kereszteződése 

3. Külső körút - Lukácsy Imre u. kereszteződése
4. Alkotmány u. vége az 513. sz. út (körforgalom) felé
5. 513. számú út 5 km szelvény 560 m (Apostagnál 51-es főútra terelés a vasúton át)

6. Temető dűlő

A Magyar Közút Solti Üzemmérnökségének üzemmérnökség-vezetője a polgármester általi értesítést követően intézkedik az 513 sz. út zárásáról.

Veszélyhelyzetben a védekezési és a helyreállítási munkák irányításában alkalmazásra kerül a polgári védelmi szervezet parancsnoksága.

Vezetője: polgármester (akadályoztatása esetén a kijelölt alpolgármester) 

Tagjai, beosztása: 1. sz függelékben

b) Riasztás, figyelmeztetés, tájékoztatás rendje és lehetőségek 
A lakosság riasztását és tájékoztatását a 234/2011. (XI. 10.) sz. Korm. rendelet VII. fejezete részletesen szabályozza. A 35. § előírja, hogy katasztrófaveszély esetén és veszélyhelyzetben az emberi élet és a létfenntartáshoz szükséges anyagi javak mentése érdekében a rendelkezésre álló riasztó-, illetve tájékoztató eszközzel jelezni kell az esemény bekövetkezését és annak elmúlását, illetve haladéktalanul közölni kell a lakossággal a követendő magatartási szabályokat. 

A 36. § c.) pont alapján katasztrófariasztás elrendelésére 

a település veszélyeztetettsége esetén a polgármester – a megyei, fővárosi védelmi bizottság elnöke utólagos tájékoztatásával – a hivatásos katasztrófavédelmi szerv helyi szerve útján jogosult. 
A katasztrófariasztást
· a katasztrófavédelem riasztó rendszerén (telepített motoros szirénák a Dunavecse Veszély-elhárítási Terv 22. oldalán találhatóak) kell végrehajtani.
A 234/2011. (XI.10.) Korm. rendelet 3. sz. melléklete alapján: 
„A katasztrófariadó polgári védelmi riasztó rendszeren leadott jelzése: 120 másodpercig tartó váltakozó hangmagasságú folyamatos szirénahang.” A szirénajelek, jelzések megtalálhatóak Dunavecse veszélyelhárítás tervének 19-20. oldalán.

Szükségriasztó eszközként a településen számba vehető:
- gépjárműbe épített sziréna, hangosbeszélő 
- kézi hangosbeszélő

- kézi sziréna
Dunavecse lakosságának riasztási, tájékoztatási lehetőségei: 
A polgári lakosság, riasztását csak olyan bekövetkezett kedvezőtlen esemény, és széljárás esetén kell végrehajtani, amely „túllépett” az üzem területén, és a biztonsági elemzéseket figyelembe véve Dunavecse város lakosságát is veszélyezteti, veszélyeztetheti. 
Az elsődleges riasztási feladatok végrehajtásáért a polgármester a felelős. A lakosság riasztása az ő utasítására történhet a katasztrófariadó jelzés leadásával. Ezt követően megtörténik a lakosság tájékoztatása - élőszóban - a bekövetkezett esemény jellegéről, a követendő magatartási szabályokról. 

Riasztás vétele az üzemtől: 

Személyes észlelésre alapozottan (szóban; veszélyhelyzeti jelzőrendszerrel (duda); a tűzoltóság 105 vagy az európai harmonizált egységes segélyhívó 112-es telefonszámán). 

A veszélyhelyzeti fokozat megítélésére, így az üzemtől érkező riasztás minősítésére a jelenleg alkalmazásban levő jelzőrendszerek esetében csak közvetett lehetőség adódik. A személyes észlelésen alapuló veszélyhelyzeti fokozat minősítése, és a – következésképpen annak megfelelő differenciált – riasztás teljesítése – ugyan a jelzőrendszerekre érvényes előnyök kihasználatlanságával – hagyományosan szóbeli közléssel megoldott. 

Dunavecse lakosságának riasztási, tájékoztatási lehetőségei: 
A polgári lakosság riasztását akkor kell végrehajtani, amikor bekövetkezett esemény „túllépett” az üzem területén, vagy annak bekövetkeztével reálisan számolni lehet, és a polgári lakosságot veszélyezteti. 

A katasztrófavédelmi riasztási rendszer üzembe helyezésével a lakosság riasztása csak jelentős késedelemmel, a polgári védelmi szervezetek infokommunikációs egysége, riasztó őrs tagjainak bevonásával lenne megvalósítható, amely nem alkalmas az azonnali lakosságvédelmi rendszabályok és magatartási szabály alkalmazásával kapcsolatos tájékoztatásra.

További tájékoztatás az elektromos szirénákon kívül, a polgármesteri hivatal, a rendvédelmi szervek, valamint a polgárőrség gépjárműire szerelt mobil hangos bemondó eszközzel és a helyi valamint az országos médiák bevonásával történhet. 

Tájékoztatás: 
A prognosztizálhatóan huzamosabb ideig tartó esemény bekövetkeztével a tájékoztatásba bevonhatók a helyi, – ha szükséges az országos – elektronikus médiák is. A segítségükkel hiteles információhoz juthat a lakosság, valamint meghatározhatjuk a követendő védekezési, magatartási szabályokat. 

Az igénybe vehető elektronikus, és írott médiák listáját, elérhetőségüket a Veszély-elhárítási terv adattárának 10-es számú táblázata tartalmazza. 

Polgármesteri utasításra a lakosság riasztási-tájékoztatási feladatainak végrehajtására igénybe vehetők a települési polgári védelmi szervezet infokommunikációs egységei (riasztó őrs-tájékoztató raj). 

A polgári védelmi szolgálatba beosztott személyek elérhetőségét, kiértesítésük rendjét a település, mozgósítási terve tartalmazza. 

Az „üzemen belüli” - eseményeknél a polgármester döntése, mérlegelése alapján kell a lakosságot tájékoztatni, ügyelve arra, hogy a kiadott információ pánikhangulatot ne keltsen a lakosság körében. Mivel a súlyos káresemény elhárítási terv elsősorban gyors lefolyású kedvezőtlen eseményekkel foglalkozik, és ez esetekben a rendelkezésre álló technikai eszközök ismeretében a lakosság tájékoztatási lehetőségei minimálisak, megállapítható, hogy a lakosság tájékoztatásában (megelőzésben) nagyon fontos szerepe van a lakosság előzetes felkészítésének, illetve a lakossági tájékoztató kiadványoknak. 

A települési pv. parancsnokság (védelmi vezető) döntése értelmében (HVB jóváhagyásával) a lakosság védelme érdekében elrendelhető védekezési formák: 

- helyi védelemi eljárásként felszólítani a lakosságot az elzárkózásra, majd, 

- mint távolsági védelmi intézkedés, elrendelni a kimenekítést, kitelepítést. 

A védelmi módszerek és ezzel együtt a betartandó védelmi rendszabályok, utasítások lakosság részére történő közlése – közvetlenül a riasztást követően – a fentebb említett alternatív eszközök igénybevételével történik. 

Elzárkózást, kimenekítést a döntéshozatalra jogosult abban az esetben rendel el, amennyiben rövid idő áll rendelkezésre szervezett kitelepítés végrehajtására. 

c) A kitelepítés, kimenekítés, elhelyezés 
A Végh-Vár Kft. területén szabadba jutó ammónia gázfelhőjének terjedési sebessége miatt – főként élénk légmozgás esetén – az idő rövidsége miatt a városrész lakosságának kimenekítésével, kitelepítésével nem számolunk.

A riasztás hatására a területet spontán elhagyók számára a gyülekezési pontok:

1. Vikár Béla Művelődési Ház, Dunavecse, Fő út 35.

d) Az elzárkóztatás 
Legfontosabb tennivalók:

- Redőnyök leeresztése

- Szellőző berendezések leállítása

-
Nyílászárók bezárása, szigetelése (ragasztószalagokkal, vizes lepedőkkel, plédekkel való eltakarása)

A szabad területen lévők az elzárkóztatásra szóló felhívás hallatán kötelesek azonnal a legközelebbi fedett helyiségbe, a kijelölt gyülekezési pontokra vonulni vagy leggyorsabb úton elhagyni a veszélyeztetett területet. Az esetleges vegyi-, vagy egyéb sérülést szenvedett lakosok kötelesek jelentkezni a kijelölt orvosi segélyhelyen, hogy megfelelő orvosi ellátásban részesüljenek.

e) A lakosság egyéni védelmi- és kimenekítő eszközökkel való ellátása 
A veszélyhelyzet bekövetkezése esetén kimenekítéssel nem számolunk. 

f) A létfenntartáshoz szükséges anyagi javak védelme 
A létfenntartáshoz nélkülözhetetlen anyagi javak alatt elsősorban a település élelmiszer, ivóvíz, gyógyszer, kötszer, továbbá állatállomány és a takarmány készleteit értjük. Anyagi javak védelme alatt a túlélés feltételeit biztosító, komplex RBV védelem tervezésére, szervezésére vonatkozó követelmények, előírások, rendszabályok, valamint a műszaki-technikai feltételek összessége értendő, a mérgező és fertőző hatások következményeinek megelőzése, illetve csökkentése érdekében. Amennyiben az anyagi javak a fogyaszthatósági (felhasználhatósági) normáknak nem felelnek meg, azokat mentesíteni szükséges, ha mindez nem eredményes, akkor megsemmisítésükről gondoskodni kell. 

Az alapvető élelmiszereket az erre kijelölt (M. meghagyás) üzletegységek biztosítják, melyekhez a külső beszállítás feltételeit a megyei katasztrófavédelmi szervek koordinálják. 

Az anyagi javak szennyeződöttségének felmérését, a Járási Népegészségügyi Intézet szakmai koordinálásával, – együttműködésben az RBV mentesítő részleggel – a települési pv. szervezet közegészség- és járványügyi szakalegysége végzi. 

A szennyeződött anyagi javak összegyűjtésében a települési pv. szervezetek mellett a lakosság is bevonásra kerül. Elszállításukat a szállító szakalegység végzi a kijelölt megsemmisítési, vagy mentesítési helyszínekre. 

g) A kulturális javak, fontos vagyontárgyak védelme 
A veszélyeztetett városrész területén nincsenek kulturális javak, fontos vagyontárgyak.

h) A polgári védelmi szervezetek készenlétbe helyezése 
A település MOZGÓSÍTÁSI TERVE tartalmazza. Elrendelésére a polgármester jogosult. 

i) Vegyi mentesítés 
A mentesítést a településen a Pv. szervezet egészségügyi egysége végzi együttműködésben a kívülről érkező területi mentesítő erőkkel.

Mentesíteni szükséges: 

 a védekezésben résztvevőket (erő/eszköz), 

 anyagi javakat, épületeket, 

A szennyezett területről visszatérő erőket mentesíteni és orvosi ellenőrzésben kell részesíteni. 

A mentesítés rendje: 

A technikai eszközök mentesítését a gk. vezetői állomány, kiegészítve az RBV raj állományából 1-2 fővel végzi. 

Az előkészítést és a megsemmisítést (az arra kijelölt helyen) az RBV szakalegység megfelelő részlege – együttműködésben a települési közegészségügyi és járványügyi, valamint az ÁNV szakalegységek állományával – szükség szerint együttműködve a területi szakhatósággal végzi. 

A személyi mentesítések orvosi ellenőrzését a települési pv. parancsnokság közreműködésével a Kecskeméti Járási Hivatal Járási Népegészségügyi Intézete koordinálja. 

j) Az ideiglenes helyreállítás 
A bekövetkezhető események jellege miatt helyreállítási feladatok, csak a telephelyen belül, a veszélyes üzem telephelyén belül jelentkezhetnek. 
k) Áldozatokkal kapcsolatos tevékenység:

Az esetleges áldozatokkal összefüggő feladatok, felkutatás, összegyűjtés, ideiglenes elhelyezés, és az esetleges nagyszámú temetkezés megszervezése az Önkormányzat irányításával temetkezési vállalkozók hajtják végre.

Az áldozatok azonosítását, illetve a halál beálltának megállapítását a dunavecsei orvosi ügyelete, a rendőrséggel együttműködve végzi.
III. Veszélyes anyagokkal kapcsolatos súlyos balesetek elleni védekezés irányítása
1. A veszélyhelyzeti irányítás és együttműködés 
A településen a lakosság védelme érdekében hozott minden intézkedésért a polgármester a felelős. A védekezés irányítására irányító törzset hoz létre (7. sz. függelékben). Az mentésben résztvevő társszervek tájékoztatását, a védekezés koordinálását az irányító csoportba beosztott képviselőik végzik. 

2. A súlyos balesetek elleni védekezéshez történő külső segítségkérés 
Az elkészült külső védelmi tervben felsorolt együttműködők riasztása – a védekezési tevékenységet elindító hatáskörrel bíró személy bejelentése alapján – a hivatásos katasztrófavédelmi szervek ügyelete, tűzoltóságok ügyelete, rendőrség ügyelete által. A riasztás módja és útja a 8.sz. melléklet szerint.

3. Az irányításhoz, a helyzet értékeléséhez és a döntések előkészítéséhez szükséges technikai infrastruktúra 
Az irányító szervezet elhelyezése: 

Polgármesteri Hivatal, 6087 Dunavecse, Fő út 43. 
Tel: 06-78/437-116 
Felderítés, információ szerzés eszközei: A felderítést a BKMKI KATASZTRÓFAVÉDELMI MOBIL LABOR gépjárműve a rendszeresített felszerelésekkel hajtja végre. 

1 db vezetékes telefonvonal 

Polgármesteri Hivatal: 78/437-116

4 db mobiltelefon

1 db fax gép 0678/437-118
Törzsmunka eszközei: térképek, író-, rajzeszközök; 

2 db számítógép 
2 db fénymásoló 

munkatérkép 

közműtérképek 

irodaszerek 

Döntés előkészítés eszközei:

Veszélyelhárítási Terv

Külső Védelmi Terv 

Pv szervezetek megalakítási terve

Pv szervezetek mozgósítási terve
IV. Tájékoztatási feladatok

1. A lakosság tájékoztatásának feladatai a súlyos baleset bekövetkezése után 
1.1 A lakosság és a médiák tájékoztatására jogosult: 
- Az üzem kijelölt képviselője: a bekövetkezett esemény jellegéről, valamint a hűtőgépházat érintő kérdésekről 

- Polgármester (vagy az általa kijelölt személy): a települést érintő veszélyhelyzetről, várható következményekről, a hatáskörében a lakosság védelmében tett intézkedésekről, a magatartási rendszabályokról. 

-
HVB és MVB elnöke vagy az általuk megbízott személy: a települést érintő veszélyhelyzetről, várható következményekről, a hatáskörében a lakosság védelmében tett intézkedésekről, a magatartási rendszabályokról. 

-
A BKMKI igazgatója vagy Veszélyhelyzet-kommunikációs Csoport vezetője: a települést érintő veszélyhelyzetről, várható következményekről, a hatáskörében a lakosság védelmében tett intézkedésekről. 

A tájékoztatás célja: A lakosság védelme, megnyugtatása, a pánik elkerülése, illetőleg a védelmi rendszabályok foganatosításához szükséges lakossági támogatás elérése. 

-
Tényeken alapuló, gyors, pontos, folyamatos, hiteles és megbízható információ nyújtása a közvetlenül érintett lakosság, valamint az országos közvélemény részére. 

- 
Rugalmas, gyors, pontos tájékoztatás az éppen aktuális, vagy megváltozott helyzetről, a veszélyekről, a tett intézkedésekről. 

-
A kellemetlen tények nyilvánosságra hozása, ezáltal a hitelesség, szavahihetőség megalapozása. 

-
Az Operatív Törzs folyamatos tájékoztatása az érintett lakosság hangulatáról. 

A súlyos baleset bekövetkezésekor a BKMKVI igazgatója az Igazgatóság állományából VÁLSÁGKOMMUNIKÁCIÓS CSOPORTOT szervez, mely időszakos működésű, kizárólag veszélyhelyzetben, katasztrófaszituációban áll fel, az Operatív Törzs szerves részét képezve működik. 

A Kommunikációs csoport feladata a közvélemény, a média képviselői tájékoztatásának megszervezése. Amennyiben a katasztrófa-elhárításban több szervezet vesz részt, az együttműködő hatóságok, szervezetek tájékoztatási csoportjaival, szóvivőivel való kapcsolattartás, a tájékoztatás koordinálása.

1.2 A PV parancsnokság tájékoztatási megbízottjának feladata: 

- 
részvétel a parancsnokság helyzetértékelő megbeszélésén 

-
kapcsolattartás az együttműködő szervek tájékoztatási csoportjaival, a tájékoztatás koordinálása 

- 
információgyűjtés 

- 
a csoport által gyűjtött információk összegzése, értékelése, médiák számára használható formába öntése 

-
a média háttér információs anyagokkal történő ellátása, sajtónyilatkozatok adása, sajtótájékoztatók, vezetői nyilatkozatok szervezése 

1.3 A polgári védelmi szervezet lakosságtájékoztatásért felelős munkacsoportjának feladatai:

- 
mint a helyszínen kapcsolatokkal rendelkező személy hiteles információk biztosítása az pv parancsnokság vezetőjének 

- 
a veszélyhelyzetben, katasztrófaszituációban érintett célcsoport tájékoztatásában való részvétel a polgármester utasítása alapján 

-
a megyei ügyelettel együttműködve folyamatos információ biztosítása a VKK vezetője részére 

- fogadja a médiumok munkatársainak hívásait, tájékoztatást nyújt arról, hol és mikor juthatnak információhoz 

- a helyszínről beérkezett jelentések alapján napi összefoglaló jelentések összeállítása, tájékoztatók készítése 

- 
a kommunikációs tevékenység dokumentálása, naplózása 

- 
részt vesz a lakosság tájékoztatását szolgáló írásos anyagok készítésében, terjesztésük megszervezésében 

- szükség esetén újságírót kísér a helyszínre 

- a helyi és az országos televíziók, rádiók híreinek figyelése 

- tájékoztató anyagok írása, interneten történő továbbítása 

- szükség esetén újságíró helyszíni kísérése 

- a csoport gépelési feladatainak elvégzése 

- faxüzenetek vétele, továbbítása 

- az esemény iratanyagainak gyűjtőzése.

1.4 A tájékoztatás tartalma 
- Az esemény jellegének meghatározása, bekövetkezésének időpontja 

- A bekövetkezett helyzet leírása 

- a várható következmények; 

- a lakosság feladatai és teendői, magatartási szabályok (4.sz. függelék) 

- kapcsolattartás módja a védekezés irányítóival 

- a kárfelszámolás érdekében tett intézkedések és hatásaik 

1.5 A lakosság tájékoztatásához szükséges eszköz-rendszer 
- 
A lakosságtájékoztatás technikai működési feltételei: 

o 2 db számítógép Internet hozzáféréssel, nyomtatóval; 

o 1 db fax készülék; 

o 1 db fénymásoló; 

o 3 db városi telefon; 

o 2 db mobil telefon; 

o 1 db televízió, 

o 3 db adathordozó a fenti anyagok rögzítésére; 

o 1 db digitális fényképezőgép; 

o 1 db gépjármű; 

- hangosbeszélő gépkocsik; 

- szórólapok; 

- az Önkormányzat által készített lakosságtájékoztatási kiadvány. 

- Polgármesteri Hivatal által biztosított eszközök: 

1.6 A média munkatársainak tájékoztatása 
A médiák elérhetősége és kapcsolattartók megnevezése az 5. sz. függelékben található.

1.7 A hatóság tájékoztatásának feladatai 
a) A védelmi igazgatás szervei tájékoztatásának tartalma és eszközei 
- a bekövetkezett helyzet; 

- a várható következmények; 

- a védekezés helyzete; 

- erők, eszközök elégségessége, vagy szükségessége; 

- együttműködők készsége; 

- vezetékes és vezeték nélküli híradó eszközök 

- informatikai hálózatok. 

b) A hatóság tájékoztatásának tartalma és eszközei 
- a bekövetkezett helyzet; 

- a várható következmények; 

- a védekezés helyzete; 

- erők, eszközök elégségessége, szükségessége; 

- együttműködők készsége; 

- igényelt hatósági intézkedések; 

- hozott intézkedések hatósági jóváhagyásának kérelme; 

- vezetékes és vezeték nélküli híradó eszközök; 

- informatikai hálózatok. 

V. Az országhatáron túli hatásokkal kapcsolatos intézkedések

Esetlegesen bekövetkező veszélyhelyzetnél országhatáron túli hatásokkal nem számolunk.

VI. Költségek viselésének rendje:

A Végh-Vár Kft. telepén bekövetkezett súlyos baleset következtében Dunavecse városban szükségessé vált mentéssel, kárelhárítással, a Külső Védelmi Terv végrehajtásával kapcsolatos összes költség Dunavecse Város Önkormányzatát terheli. 

Ezen költségeket a veszélyhelyzetet okozó cégtől az önkormányzat visszaigényli. 

A megelőzés érdekében készített lakosságtájékoztatási kiadvány készítésével és terjesztésével kapcsolatos költségek Dunavecse Város Önkormányzatát terheli.

A Külső Védelmi Tervben foglaltak végrehajtásának gyakorlása érdekében tartandó ellenőrzések, gyakorlatok, továbbképzések, tájékoztatók megtartásának költségei Dunavecse Város Önkormányzatát terheli.

A gyakorlatokon, mentésben résztvevő társszervek tevékenységüket állami feladatuk részeként látják el. A felmerült költségeiket a saját költségvetésükből finanszírozzák.

A Végh-Vár Kft. területén bekövetkezett bármilyen jellegű káresemény felszámolásának költségei az üzemet terhelik. 

Ennek figyelembevételével felszámolási költség terheli a Végh-Vár Kft.-t a területén bekövetkezett káresemény felszámolásában. 

Amennyiben a balesetből következő események az üzem területén túlterjednek, abban az esetben az okozott károkért az anyagi felelősséget egyrészt a gazdasági társaság, másrészt a biztosító társaságok viselik. A városi lakásokban okozott károk helyreállításának költségeit a biztosítással rendelkező lakásoknál az illetékes biztosító társaságok fedezik. 

Ptk. 6:535. § [A veszélyes üzemi felelősség]

„(1) Aki fokozott veszéllyel járó tevékenységet folytat, köteles az ebből eredő kárt megtéríteni. Mentesül a felelősség alól, ha bizonyítja, hogy a kárt olyan elháríthatatlan ok idézte elő, amely a fokozott veszéllyel járó tevékenység körén kívül esik.

(2) A veszélyes üzemi felelősség szabályai szerint felel az is, aki az emberi környezetet veszélyeztető tevékenységével másnak kárt okoz.”

A Külső Védelmi Tervben foglaltak megvalósíthatóságát ellenőrző komplex gyakorlat végrehajtására legfeljebb 150.000 Ft, a részleges gyakorlatra 50.000 Ft pénzügyi támogatást biztosít a BM Országos Katasztrófavédelmi Főigazgatóság.

VII. A Külső Védelmi Terv függelékei és mellékletei

1. A Külső Védelmi Terv függelékei
1. Települési pv parancsnokság névjegyzéke (címmel, telefonszámmal) (megalakítási terv alapján)
2. A Végh –Vár Kft. vezetőségének elérhetőségei
3. Együttműködő szervek 

4. Lakossági tájékoztató
5. Média adatok
6. Vonatkozó jogszabályok
7. Települési irányító törzs
8. Közintézmények
2. A Külső Védelmi Terv mellékletei
1. Dunavecse Műveletirányító Terv-adatlapja

2. Végh-Vár Kft. Tűzoltási Műszaki Mentési Terve

3. Végh-Vár Kft. Egyszerűsített Tűzoltási Műszaki Mentési Terve

4. A veszélyes anyaggal kapcsolatos súlyos baleset következményeinek elhárítására vonatkozó intézkedések
5. Lakossági tájékoztatás előkészített dokumentumai (káreset bekövetkezésekor)

6. Végh-Vár Kft. menekülési útvonalak ábrázolás (helyszínrajza)

7. Veszélyeztetett városrész térképe

8. Riasztás – tájékoztatás rendje
4. számú függelék
Tisztelt Állampolgár!
Tájékoztatom, hogy a Dunavecse Fő út 124. szám alatt működő Végh-Vár Kft. üzemben a technológiai hűtésre cseppfolyós ammóniát alkalmaznak. Rendkívüli esemény következtében ammónia szabadulhat ki a zárt rendszerből. 
Az ammónia:
-
 Erősen ingerli a szemet és a légutakat, a tüdőt, valamint a bőrt, koncentrált mennyiségben akár marásos sérüléseket is okozhat. Hangrésgörcs, vagy gége ödéma fulladáshoz vezet. 

-
Tűz-robbanás esetén különböző fokú égési sérülések, robbanás okozta halláskárosodás következhet be.

Az Ön életének, egészségének és anyagi javainak védelme érdekében kérjük, az alábbi magatartási szabályok betartását:

Amennyiben az Ön környezetében működő üzem területén telepített motoros sziréna megszólal és meghallja a 2 perces folyamatos szirénajelet a katasztrófariadó elrendelésére került sor, azaz ammónia került a levegőbe. A sziréna jelen kívül a helyi média, a rendőrség, a katasztrófavédelem hangosbemondóval ellátott gépjárművei tájékoztatást adnak a bekövetkezett esemény súlyosságáról, magatartási szabályokról és a várható időtartamról.

A veszély elmúltáig az Ön és családtagjai, állatai védelmében az alábbi magatartási szabályokat kell betartani:

· Keressen védelmet otthonában vagy más megfelelő zárt helyen!

· Zárja be a nyílászárókat, tömítse azokat (pl.: redőny leengedése, vizes lepedő, összetekert törölköző)!

· Kapcsolja ki a szellőző vagy klíma berendezéseket!
· Zárja el háziállatait, és védje azok takarmányát (elzárás, letakarás, csomagolás)!

· Kísérje figyelemmel a helyi rádió, televízió, hangosbemondók közleményeit!

· Ne dohányozzon, kapcsolja ki a gáztűzhelyt és a nyílt lánggal üzemelő készülékeket!

· Amennyiben a mérgező anyaggal érintkezik, a bőrfelületet szappanos vízzel mossa le, a szemét vízzel öblítse ki!

· Szellőztessen miután a szirénajel és a hivatalos tájékoztatás által meggyőződött a helyzet veszélytelenségéről!

Az elzárkózás alkalmával az alábbi alapvető eszközök előkészítéséről kell gondoskodni:

· élelmiszer, elsősorban előre csomagolt termékek, konzervek,

· ivóvíz, naponta személyenként 3-4 liter,

· váltóruházat és cipő,

· műanyag zsákok, a szennyezett anyagok és a szemét gyűjtésére,

· takarók,

· szükséges gyógyszerek, elsősegélycsomag,

· elemes rádió, és tartalék elemek,

· szükségvilágítás,

· ragasztószalag.
A káresemény felszámolása, a veszély megszűnése, elemzéseink alapján 1-2 óra alatt történik meg.
A katasztrófariadónak akkor van vége, amennyiben 2x30 másodperces szirénajelet hall, illetve amikor ezt Önnel hangosbemondón, vagy a médián (TV, rádió) keresztül közlik.
A lakóhelyét a katasztrófa időtartama alatt csak hatósági felszólítás esetén hagyja el!
Központi segélyhívó: 112

Mentők: 104

Tűzoltóság: 105

Rendőrség: 107
           Vörös Sándor









Polgármester

5. számú melléklet

DUNAVECSE VÁROS POLGÁRMESTERÉNEK
1. SZÁMÚ
LAKOSSÁGI TÁJÉKOZTATÓJA
Tájékoztatom a lakosságot, hogy a Végh-Vár Kft. területén bekövetkezett baleset következtében …………… kg ammónia került a szabadba. A jelenlegi szélirány alapján veszélyeztetni fogja Dunavecse …………….. városrészén élő lakosságot. Kérem önöket, hogy szabadban ne tartózkodjanak, aki szabadban tartózkodik az nyugalmát megőrizve a Végh-Vár Kft-től távolodjon el legalább 500 m-re. Kérem értesítsék közelben lakó ismerőseiket, szomszédjaikat ezen tájékoztató tartalmáról.

A teljes biztonság érdekében ezúton ELRENDELEM az említett városrészen az ELZÁRKÓZÁST.

Elzárkózás során végrehajtandó feladatok:

· Redőnyök leeresztése

· Szellőző berendezések leállítása

· Nyílászárók bezárása, szigetelése (ragasztószalagokkal, vizes lepedőkkel, plédekkel való eltakarása)
Betartandó biztonsági és magatartási rendszabályok:

· A lakáson belül, az üzemtől távolabb eső szobákban tartózkodjanak!
· Tilos az étkezés és a dohányzás!

· Őrizzék meg nyugalmukat, ne essenek pánikba!
· Figyeljék a tájékoztató rendszerek közleményeit, valamint a helyi média (Gong Rádió, Kecskeméti TV) adásait!
Az eseményekről, illetve az esetlegesen végrehajtandó védekezési tevékenységről a helyi média (7 TV, Dunavecse város honlapja) félóránként, szükség esetén azonnal tájékoztatja a lakosságot.









Vörös Sándor






                        polgármester
DUNAVECSEVÁROS POLGÁRMESTERÉNEK
2. SZÁMÚ
LAKOSSÁGI TÁJÉKOZTATÓJA
Tájékoztatom a lakosságot, hogy a Végh-Vár Kft. területén a hiba elhárítása megtörtént, további ammónia kiáramlásával nem kell számolni.

Az üzemben és annak környezetében a mérési eredmények ammónia szennyezettséget már nem mutatnak.

A VESZÉLY ELMÚLT, AZ ELZÁRKÓZÁST MEGSZÜNTETEM!!!

· Szellőztessék ki a helyiségeket!
· Vélhetően szennyezett élelmiszert (pl. kerti termések, megfelelő csomagolás nélküli termékek) ne fogyasszanak!
· Vélhetően szennyezett tárgyakat kisgyermekek elől rakják el!
· Fordítsanak figyelmet az alapos tisztálkodásra, használati tárgyak, gyermekjátékok lemosására!
· Esetlegesen előforduló légúti panaszok, nyálkahártya irritáció, rosszullét esetén háziorvoshoz forduljanak!
· Pontosan kövessék a hatóságok utasításait!








         Vörös Sándor

